Bivši igrači Dinama Igor Bišćan, Dario Šimić, Silvio Marić i Tomislav Šokota, okupljeni oko inicijative "Za naš Dinamo", nastavljaju svoju borbu za demokratskim promjenama u Dinamu. Danas su održali još jednu konferenciju za medije u kojoj su objasnili zašto žele demokratske izbore u klubu po načelu "jedan član, jedan glas".

– Hvala svima na velikoj podršci. Mnoge smo obišli u dva tjedna i objasnili o čemu je riječ. Klub onemogućuje da članovi biraju svoje vodstvo. Hvala navijačima na podršci koju nam daju – rekao je Šimić na početku.

Igor Bišćan pročitao je priopćenje za javnost u kojem se traži da vodstvo Dinama poštuje odluke ministarstva i sazove demokratske izbore u najkraćem roku.

Tomo Šokota je dodao:

– Jako smo zadovoljni sa svime što se dogodilo u protekla dva tjedna. Iznimno smo zadovoljni okupljanjem na Jarunu jer je bilo mnogo obitelji i djece, a želimo da i oni posjećuju Maksimir. Presice koje se održavaju u Dinamu idu nama u korist. Ono što u klubu govore boli jer nisu svi Dinamovi navijači huligani – rekao je Šokota.

– Pozivam sve ljude da nas podrže, većina je za demokratske izbore. Shvatili su da želimo samo jedno, a to su demokratski izbori. Članovi kluba tada će moći birati vodstvo. U slučaju da aktualna vlast nakon toga bude na čelu, mi ćemo to pozdraviti i ljudi će transparentno voditi klub iduće četiri godine – objašnjava Marić.

Ne komentiraju Mamića

Nakon toga za riječ se javio gospodin koji se predstavio kao dugogodišnji navijač Dinama i postavio pitanje:

– Odbijam zavodljivu lakoću kojom se želi prikazati da je na jednoj strani navijački puk, a na drugoj strani ljudi koji vode Dinamo. Pitam se tko je izabrao upravo vas da vodite navijački puk?

Odgovorio mu je Šimić:

– Svi članovi kluba imaju pravo birati vodstvo. Koji je klub u Europi organiziran tako da skupština od 80 ljudi bira upravu, a uprava bira skupštinu – uzvratio je Šimić protupitanjem, na što je navijač odgovorio da "to nije baš tako".

– Gospodin je rekao da je navijač Dinama od '56. Jeste li zadovoljni Dinamom kakav je danas? Da se generacije djece na vode na stadion? Da jedan gospodin ima apsolutnu vlast? Da se ne poštuju zakoni? Da je klub organiziran ovako kao što jest? – upitao je Bišćan.

– Nas nitko nije odabrao, mi smo se složili – rekao je Marić.

Mamić je izjavio da ih je svu četvoricu napravio milijunašima.

– Ne želimo komentirati izjave dotičnog gospodina. To je samo loš pokušaj da se skrene pažnja s onoga što je bitno – rekao je Bišćan.

Dinamo u Europi ima katastrofalne rezultate

Što još treba popraviti u klubu, bilo je pitanje novinara.

– Nije nam jasno zašto se poslovanje kluba skriva, a hvali se da je uspješno. Na stranicama Fine ga nema. Mi nismo rekli da je poslovanje loše, ali želimo vidjeti kako je Dinamo poslovao. Postoje određeni sportski uspjesi, ali ako ih usporedimo s Rijekom – pitanje je koliki je omjer uloženog i dobivenog. Rijeka je osvojila više bodva u jednoj sezoni u Europi, a manje je novca uložila – smatra Bišćan, dok je Šokota dodao:

– Je li uspjeh što nema navijača? Dinamo je u Europi napravio katastrofalne rezultate. Ja kao navijač Dinama nisam s tim zadovoljan i ne znam kako bih mogao biti.

Jasno je da Dinamo svojom voljom neće raspisati izvanredne izbore.

– Očekujemo da institucije provode zakone i da Grad Zagreb reagira. Na taj način svi će članovi kluba dobiti pravo, a svi građani Zagreba imaju pravo na uvid u poslovanje. Mislim da je najnormalnije da to svi znaju – kaže Šimić.

– Medijski istupi koji se događaju u Maksimiru dokaz su da oni gube kompas i drže se stvari koje nemaju veze sa sportom – rekao je Bišćan.

Mamić je rekao da iza njih stoji SDP

– To su njegove tvrdnje za koje nema dokaze. Prvo je bio Boban, pa SDP, pa sada Bernardić... – rekao je Marić, a Šimić je dodao:

– Iza svega su navijači. Bez njih bi to bilo nemoguće. Nisu nas izmanipulirali ni lijevi ni desni.

Mamić tvrdi da Marić duguje gradu oko 700 tisuća kuna na račun svoje akademije.

- Uložio sam 1,4 milijuna kuna, te sam u principu još uvijek u pregovorima s Gradom Zagrebom oko tih 0,7 milijuna duga, i to će biti riješeno, no to nije tema ove konferencije, odgovorio je Marić na optužbe.

Nisu se susreli s Bandićem

Kakvi su daljnji planovi četvorke?

– I dalje ćemo upućivati na ozbiljnost situacije i buditi svijest naših građana. Informirat ćemo građane čija se prava krše. Imamo i konkretne planove – već u subotu ćemo biti s građanima na Cvjetnom trgu – objasnio je Bišćan dok je Šimić dodao da bez klub bez navijača nema smisla.

Jesu li se susreli s gradonačelnikom Bandićem?

– Uvjereni smo da je ulagao u Dinamo jer ga voli. Smatramo da će podržati našu inicijativu jer je i on demokratski izabran – rekao je Šimić i dodao da se nisu susretali s Bandićem.

– Ograđujemo se od bilo kakvog nasilja i diskriminacije. Moramo biti svjesni da svi nosimo odgovornost za posljedice. Jasno smo istaknuli za koje ćemo se vrijednosti zalagati, a one su dostojne i našeg kluba – dodao je Bišćan.

>> Love me kao divlju svinju! Od Osijeka do Zagreba sam se vozio s odvijačem u gumi!

>> Bernardić: Stanje u Dinamu je sve teže i ozbiljnije